|  |  |  |
| --- | --- | --- |
|

|  |
| --- |
|  |

 |   |

На основу члана 28 Статута Народне библиотеке „Др Ђорђе Натошевић“ у Инђији бр. 39 од 16. 02. 2011. године, Управни одбор Народне библиотеке „Др Ђорђе Натошевић“ у Инђији, на својој сeдници одржаној дана 11. априла 2012. године, донео је

**ПРАВИЛНИК**

**О НАГРАДИ „ДУШАН ПАНКОВИЋ“**

**Члан 1**

Награда „Душан Панковић“ (у даљем тексту: Награда) додељује се појединцима за изузетна остварења у области српске библиографије.

 Досадашњи назив ове Награде био је Митровданска повеља.

**Члан 2**

Народна библиотека „Др Ђорђе Натошевић“ у Инђији (у даљем тексту: Библиотека) додељује Награду у години када се одржавају Сусрети библиографа у спомен на др Георгија Михаиловића (у даљем тексту: Сусрети библиографа).

**Члан 3**

Додељивањем Награде Библиотека има за циљ да афирмише и промовише библиографију, да укаже на њену улогу и значај у култури, науци и друштву уопште и да награди појединца који је својим целокупним радом допринео развоју библиографије.

**Члан 4**

Награда се састоји од повеље и новчаног износа.

 Повељу потписује директор Библиотеке.

 Висину новчаног износа Награде утврђује Управни одбор Библиотеке, а на предлог Одбора Сусрета библиографа.

**Члан 5**

Награда се додељује на основу следећих критеријума:

1. Значајан допринос у области библиографије;
2. Број и квалитет објављених библиографских радова, њихов научни, стручни, културни и просветни значај;
3. Континуитет у бављењу библиографским радом;
4. Увођење информатичких, организационих и других новина у библиографију;
5. Унапређивање теоријских и практичних постулата на којима почива библиографски рад.

**Члан 6**

На основу критеријума наведених у члану 5 овог Правилника, Одлуку о додели Награде доноси Одбор Сусрета библиографа.

**Члан 7**

Одбор Сусрета библиографа расписује Конкурс за Награду „Душан Панковић“.

 Право предлагања кандидата за Награду имају појединци, библиотеке и остале установе и организације из области културе и науке.

 Награда се додељује појединцима на основу утврђених критеријума у члану 5 овог Правилника, уз образложен, документован и благовремено поднет предлог.

**Члан 8**

Право на Награду имају појединци из члана 7, став 3 овог Правилника, без обзира на то да ли су већ добили или су конкурисали за неку другу награду у библиотечко-информационој делатности и култури Републике Србије.

 Награда се може добити само једном.

**Члан 9**

Конкурс из члана 7 овог Правилника, Библиотека објављује на званичној интернет страници Библиотеке, као и других библиотека у Републици Србији.

 Конкурс се писмено и електронски шаље на адресе свих релевантних и заинтересованих институција и организација.

 Конкурс се објављује најкасније до 30. априла у години одржавања Сусрета библиографа.

 Предлоге за Награду предлагачи достављају Одбору Сусрета библиографа најкасније до 30. септембра у години одржавања Сусрета библиографа.

**Члан 10**

 Одлука Одбора Сусрета библиографа саопштава се на Сусретима библиографа.

 Награда се додељује на Сусретима библиографа.

Награду уручује директор Библиотеке, председник Управног одбора Библиотеке или неко друго лице које овласти Управни одбор Библиотеке.

**Члан 11**

 Награда не мора бити додељена уколико Одбор Сусрета библиографа закључи да кандидати не испуњавају критеријуме из члана 5 овог Правилника.

**Члан 12**

 Ступањем на снагу овог Правилника престаје да важи Правилник о додели Митровданске повеље, који је донет 24. 02. 1999. године.

**Члан 13**

Овај Правилник ступа на снагу даном усвајања на седници Управног одбора Библиотеке и биће објављен на званичној интернет страници Библиотеке.

У Инђији, 11. априла 2012. године Председник

 Управног одбора Библиотеке

 Весна Ковачевић